Kuna igal pool pasundatakse sellest majanduslangusest, siis ei ole ka meie siit sellest puutumata jäänud. Müük on langenud poole võrra. Ei taha küll siin kiitlema hakata ja ära sõnuda aga meil pole veel palkasid kärbitud. Tegelikult majandame me ka poole müügiga ära ja päris miinusesse ei jää.  Eks ükskord peab ju see sopp ka selginema hakkama. Ega ma seda palga kärpimist väga kardagi. See käib ikkagi vastastikusel kokkuleppel ja see tähendab siis seda et mul on õigus ka vähemale tööajale. Mis oleks mul selle vastu, kui ma peaks käima nädalas neli päeva tööl. Ja et asjast mitte väga sõltuv olla on mul ka muid oskusi. Lisaks teen ma kõrvalt veel raamatupidamist paarile firmale. Usun, et selle teenuse ostmine hakkab varsti rohkem müüma, kuna teenust on ju odavam sisse osta, kui palgata raamatupidaja.  Maksukoormus on firmale hulga suurem. Lisaks panin end järjekordselt IREK-isse kirja küünetehniku erialale. Võib- olla spetsialiseerun üldse ümber:)  Mehel kahjuks nii hästi pole läinud. Mitte et tal nüüd midagi katastroofset oleks, aga lihtsalt see palga maksmine käib tuhande ja paari tuhande krooni kaupa. Lisaks sellele koondati neil kaheksa inimest ära ja nüüd peavad nad rohkem rabama. Õnneks pole mul mees töö valija, tema teeb kõike ja on nõus vajadusel ka ümber kohanema. Üldiselt on neil seal üks  puder ja kapsad, kuna eelmine firma lasti pankrotti. Väljakuulutamine on küll alles järgmisel kuul, aga ega see kindel veel pole, et kohus sellise otsuse teeb. Kõrvale tehti uus firma ja see majandab seal hoonetes siis edasi, aga eelmises firmas on töölepingud lõpetamata ja uues alustamata, ma nüüd ei teagi mis oleks kasulikum. Kas hakata kriiskama ja nõuda uue lepingu sõlmimist, kuna kahe kuu pärast pole teisel enam sotskindlustust või olla vait ja oodata kohtuotsus ära. Sellega seoses oleks ka temal  õigus hüvitistele, mis siis et ta teises firmas tööl on. Sisuliselt on temaga ju eelmises kohas leping lõpetamata.  Ma ei tahaks nüüd näida väga muretu, sest seda ma pole, aga ega see ülemõtlemine ka kuhugi vii. Kõige tähtsam praegusel hetkel on hoida perega võimalikult positiivset joont. Ja eks me ka ikka jägime ja kalkuleerime mida ja kui palju osta. Ja isegi üritame natuke säästa, kui mitte mustadeks päevadeks, siis suveks reisirahaks :) Ja tegelikult on asi ju kontolli all, maksud on makstud, söök on  laual, riided seljas, lapsed käisid isegi kinos ja tagasihoidlik seltsielugi oli alles nädalavahetusel, külla kutsutud sõprade näol:)